Informale Logik

**Informale Logig** (a *Informelle Logig*) ischn Deel vunde Agumendadjonstheorie. Informale Logige guggen uff Agumend, wu inde nadirlische Schbroch g'babbld werren, unn nemmen logische Methode umse zu unnasuche unn zu b'werde.
 Informale Logig hodd was midd Informale Fehlschliss, gridischm Deng'ge unde Agumendadzjonstheorie zu due. Informale Logig komma als Sommlung vun normative Osedz fa die Unnasuchung vum Deng'ge inde Alltagsschbroch seje.

## Gschischd
Als frije Vorlaifa zur *Informale Logig* kennen die Bischa vum Monroe Beardsley unn vum Stephen Toulmin gseje werre. Die *Informale Logig* isch Midde vum 20. Jahhunnad inde Philosophie uffkumme. S'Buch vum Howard Kahane im Johr 1971 isch alsn Tegschd zur informelle Logig gseje worre, wu Schdudende in die Laach bringe sold, midd irrefiehrende Rhedorig ferdisch zu werre, wuma haifisch inde Medije unn polidischem G'gabll finne konn. Des Buch isch aus Dikussjone iwwa Irrdimma endschdonne unn isch als bragdisches Inschdrumend g'dengd um Agumend zu analisiere 
unn Daischunge b'drigarischa Rhedorig zu erkenne. Waidare Bischa iwwa *Informale Logig* ausde Zaid sinn vum Michael Scriven unn vum Ralph Johnson and J. Anthony Blair

S'erschde Buch iwwa Informale Logig hodde Munson 1976 vaeffendlischd. S'Fachg'bied hodd sisch saidm *First International Symposium on Informal Logic* im Johr 1978 als selbschdschdendisches Forschungsg'bied edablierd.

## Definidzjone
Was „Informelle Logig“ isch, hawwen de Johnson unde Blair folschendes vorgschlache. 

Do'd'bai gehd die B'daidung vun „informal“, „informell“ uff Barth unn Krabbe zurigg. Midd „Form“ männense do die Form vun Sedz unn Aussache, wiese in moderne Logige gseje werren. Wonnen Schluss gildisch isch unn die Brämisse wohr sinn, donn muss a die Schlussfolscharung wohr soi. Die logisch Form bschdimmd do die Gildischkaid vun Aussache unn solche Logige sinn formale Logige. So gseje, isch ä informale Logig änni, wu nedd formal isch unn sisch deswesche a nedd uff logische Forme fas Vaschdendniss vun Agumende b'ziehd.  

Domidma awwa vunna g'wunnene odda valorene Diskussion redde konn, muss Dialektik, alla wiema Agumend vorbringd, bschdimmde Forme hawwe unn noch bschdimmde Reschle ablaafe. So gseje, konn informelle Logig formal soi, wonnen Diskurs Norme unnalischd, alla Reschle, Griderije, Schondads odda Vafahre. Indem Sinn hodd die *Informelle Logig* Schdondads, um Agumend zu bewerde unn Vafahre, um z. B. fehlende Brämisse uffzuschbiere. 

## Gridigg
Oinische Laid deng'gen, dass informale Logig gaken Zwaisch vunde Logig isch unn soga, dasses sowas wie *informelle Logig* ganedd gewwe konn. De Massey b'griddeld zum Baischbiel, dass de informelle Logig gakä Theorie zugrund lischd. Umse zu organisiere brauchd die informelle Logig ausfiehrliche Oidellunge unn Glassifizierunge, was in formale Logige durch die Theorie b'raidgschdelld werd.

## Lidaradur
* Hans V. Hansen: (2011): *Are there methods of informal logic?* in F. Zenker (Hrsg.): Argumentation: Community and Cognition, Proceedings of the 9th Conference of the Ontario Society for the Study of Argumentation, Windsor: CRRAR.
* Douglas Walto (2008): *Informal Logic: A Pragmatic Approach*; Cambridge University Press 2. Auflage.

## Vawais